KOMISIJAS ZIŅOJUMS PADOMEI atbilstīgi Padomes Direktīvas 2008/8/EK 6. pantam /* COM/2014/0380 final */





KOMISIJAS ZIŅOJUMS PADOMEI atbilstīgi Padomes Direktīvas 2008/8/EK 6. pantam 1. Pamatinformācija Padomes 2008. gada 12. februāra Direktīva 2008/8/EK, ar ko groza Direktīvu 2006/112/EK[1] attiecībā uz pakalpojumu sniegšanas vietu[2], tika pieņemta “PVN tiesību aktu paketes” ietvaros, lai nodrošinātu pareizu iekšējā tirgus darbību. Tajā noteikts, ka principā par visiem sniegtajiem pakalpojumiem būtu jāuzliek nodoklis vietā, kur patiešām notiek patēriņš. Taču tajā arī atzīts, ka pašlaik nebūtu iespējams visos gadījumos piemērot šo principu, jo tas varētu radīt administratīvo slogu un praktiskas grūtības saistībā ar piegādēm galapatērētājiem (uzņēmumu tiešos darījumos ar patērētājiem jeb B2C darījumos). Tāpēc tika pieņemts lēmums ierobežot nodokļa uzlikšanu patēriņa vietā, attiecinot to tikai uz noteiktām nozarēm. Vienlaikus tika nolemts izveidot vienotu elektronisku portālu, lai jaunos noteikumus varētu īstenot uzņēmumiem ērtā veidā. Tāpēc ar Padomes Regulu (EK) Nr. 143/2008[3] tika ieviesti nepieciešamie mehānismi šāda “vienota kontaktpunkta” izveidei. 2. Ziņojuma darbības joma Direktīvas 2008/8/EK 6. pantā noteikts, ka “Komisija līdz 2014. gada 31. decembrim iesniedz ziņojumu par to, vai ir iespējams efektīvi piemērot 5. pantā paredzēto noteikumu par telekomunikāciju, radio un televīzijas apraides, kā arī elektronisko pakalpojumu sniegšanu personām, kas nav nodokļa maksātājas, un par to, vai šis noteikums vēl aizvien atbilst tā laika vispārējai politikai par pakalpojumu sniegšanas vietu”. PVN direktīvas 58. pantā, kas aizstāts ar Direktīvas 2008/8/EK 5. pantu, noteikts, ka no 2015. gada 1. janvāra par personām, kas nav nodokļa maksātājas, sniegtiem telekomunikāciju un apraides pakalpojumiem, kā arī elektroniskiem pakalpojumiem nodoklis tiks uzlikts vietā, kur ir pakalpojuma saņēmēja saimnieciskās darbības pastāvīgā vieta, pastāvīgā adrese vai parastā dzīvesvieta. Tas atspoguļo principu par nodokļa uzlikšanu patēriņa vietā. Direktīvas 2008/8/EK 5. panta noteikumos turklāt paredzēta arī īpaša režīma izveide, lai uzņēmumiem, kas veic darbības dalībvalstīs, kurās tie neveic uzņēmējdarbību, nodrošinātu vienu elektronisku kontaktpunktu identificēšanai PVN nolūkā, PVN deklarēšanai un nomaksai. Šādam režīmam nepieciešams izmantot elektronisku saskarni, sauktu par “vienoto mini kontaktpunktu” (mini one-stop shop, MOSS). Tā kā PVN direktīvā ar Direktīvu 2008/8/EK izdarītie grozījumi paredz būtiskas pārmaiņas uzņēmējiem, kas strādā telekomunikāciju, apraides un elektronisko pakalpojumu nozarē, un šo grozījumu vispārējais mērķis ir pārveidot PVN sistēmas darbību, bija jāīsteno virkne likumdošanas iniciatīvu un praktisku pasākumu. Komisijas juridiskās un IT tehniskās jomas dienesti ir veikuši attiecīgos pasākumus. Dalībvalstis un attiecīgo uzņēmējdarbības nozaru pārstāvji tika cieši iesaistīti, lai nodrošinātu, ka šajā procesā tiek risinātas problēmas, ar kurām saskaras visas ieinteresētās personas. Būtisks priekšnosacījums jauno noteikumu reālai īstenošanai no 2015. gada 1. janvāra ir MOSS sekmīga un savlaicīga izveide, kas uzņēmumiem un dalībvalstīm nodrošinās iespēju sadarboties vienkāršāk, ātrāk un efektīvāk. Visus šajā saistībā nepieciešamos tiesību aktus Padome pieņēma līdz 2013. gada beigām. Lai sniegtu papildu atbalstu ieinteresētajām personām, 2014. gada pirmajā pusgadā tika publicēti norādījumi par jaunajiem noteikumiem un to skaidrojumi. Papildus šīm publikācijām tika izstrādāts visaptverošs komunikācijas plāns Eiropas un pasaules uzņēmumu informēšanai par jaunās sistēmas darbību. Tāpēc šajā ziņojumā galvenā uzmanība vērsta uz pasākumiem, kuri veikti, lai nodrošinātu jauno noteikumu sekmīgu un efektīvu īstenošanu no 2015. gada 1. janvāra. 3. Efektīvas īstenošanas nodrošināšanai veiktie pasākumi Sagatavošanās saistībā ar jauno noteikumu stāšanos spēkā tika sākta pirms sešiem gadiem — uzreiz pēc Direktīvas 2008/8/EK pieņemšanas. Kopš tā laika daudz darīts, lai stiprinātu saziņu starp valstu iestādēm, panāktu vienotu izpratni par jauno noteikumu prasībām un vienotos par kopēju nostāju attiecībā uz šo prasību īstenošanu un piemērošanu dalībvalstīs. Lai garantētu noteikumu saskaņotu un vienādu piemērošanu, Komisija ir aktīvi sadarbojusies ar dalībvalstīm, apmainoties viedokļiem un kopīgi meklējot kopējus un īstenojamus risinājumus tehniskām problēmām, kuras saistītas ar šo nozīmīgo reformu. Lai nodrošinātu efektīvu īstenošanu, veikti pasākumi piecās galvenajās jomās: attiecīgā tiesiskā regulējuma sagatavošana un pieņemšana, kopējas izpratnes nodrošināšana attiecībā uz jauno noteikumu par pakalpojumu sniegšanas vietu piemērošanu un par saistītajiem pienākumiem (MOSS), MOSS paredzētā IT risinājuma izstrāde, revīzijas pieejas precizēšana saistībā ar MOSS, ieinteresēto personu informēšana un izpratnes veicināšana. 3.1. Attiecīgā tiesiskā regulējuma pieņemšana Lai efektīvi īstenotu jaunos noteikumus par tādu telekomunikāciju, apraides un elektronisko pakalpojumu sniegšanas vietu, kuri sniegti personām, kas nav nodokļa maksātājas, bija jāizstrādā pienācīgs tiesiskais regulējums, ar ko tiktu skaidroti Direktīvas 2008/8/EK 5. pantā minētie jēdzieni un nodrošināta iespēja izstrādāt elektronisku saskarni, kuras mērķis ir atvieglot atbilstības saistību izpildi uzņēmējiem. Komisija iesniedza priekšlikumus par šādiem tiesību aktiem, kurus vēlāk pieņēma kompetentās iestādes: · Padomes 2012. gada 9. oktobra Regula (ES) Nr. 967/2012, ar ko Īstenošanas regulu (ES) Nr. 282/2011 groza attiecībā uz īpašajiem režīmiem nodokļa maksātājiem, kas neveic uzņēmējdarbību attiecīgā dalībvalstī un kas sniedz telekomunikāciju pakalpojumus, apraides pakalpojumus vai elektroniskos pakalpojumus personām, kuras nav nodokļa maksātājas[4]. Šajā regulā uzskaitīti galvenie nodokļa maksātāju pienākumi saistībā ar īpašajiem režīmiem un reglamentēti tādi jautājumi kā reģistrācija, reģistrācijas atcelšana un izslēgšana, · Padomes 2013. gada 7. oktobra Īstenošanas regula (ES) Nr. 1042/2013, ar ko groza Īstenošanas regulu (ES) Nr. 282/2011 attiecībā uz pakalpojumu sniegšanas vietu[5]. Šī regula attiecas uz noteikumiem par pakalpojumu sniegšanas vietu, un tajā precizēta to piemērošanas kārtība, · Komisijas 2012. gada 13. septembra Īstenošanas regula (ES) Nr. 815/2012, ar ko nosaka sīki izstrādātus piemērošanas noteikumus Padomes Regulai (ES) Nr. 904/2010 attiecībā uz īpašajiem režīmiem nodokļa maksātājiem, kas neveic uzņēmējdarbību attiecīgā dalībvalstī un kas sniedz telekomunikāciju pakalpojumus, apraides pakalpojumus vai elektroniskos pakalpojumus personām, kuras nav nodokļa maksātājas[6]. Šajā regulā noteikti standarti paziņojumiem un datu apmaiņai starp dalībvalstīm, lai nodrošinātu pilnīgu MOSS savstarpējo izmantojamību. Ieguldīts liels darbs, lai novērstu savstarpējās izmantojamības problēmas, ar kādām nācās saskarties, saskaņā ar PVN atmaksas direktīvu īstenojot procedūru PVN atmaksāšanai nodokļa maksātājiem, kas neveic uzņēmējdarbību attiecīgās valsts teritorijā[7]. Pieņemot īstenošanas aktus, Komisijai ir nodrošināta iespēja ieviest standarta procedūras. 3.2. Kopējas izpratnes veidošana attiecībā uz jauno noteikumu piemērošanu Iespējamās grūtības, kuras varētu rasties saistībā ar jauno noteikumu par pakalpojumu sniegšanas vietu piemērošanu, pirmo reizi tika analizētas seminārā (finansēts programmas “Fiscalis 2013” ietvaros), kas notika Maltā 2008. gada novembrī. Diskusijas apliecināja, ka attiecībā uz telekomunikāciju, apraides un elektroniskajiem pakalpojumiem būtu nepieciešams iesaistīt ieinteresētos uzņēmējus, lai precīzi noteiktu praktiskās problēmas, kuras rodas saistībā ar jaunā nodokļa uzlikšanas principa īstenošanu, un lai tās risinātu. Ņemot to vērā, tika organizēts vēl viens Fiscalis seminārs, kas norisinājās Luksemburgā 2012. gada martā un kurā dalīties pieredzē tika aicināti ne tikai dalībvalstu, bet arī attiecīgo nozaru pārstāvji. Šā semināra secinājumiem bija svarīga loma, sagatavojot Komisijas 2012. gada decembra priekšlikumu[8], ko Padome pieņēma kā Īstenošanas regulu (ES) Nr. 1042/2013 (sk. 3.1. punktu). Padomē notikušajās diskusijās par Īstenošanas regulu tika vispārēji atzīts, ka uzņēmumiem un dalībvalstīm būtu noderīgs detalizēts skaidrojums ar plašāku informāciju par jauno noteikumu praktisko piemērošanu. Tāpēc Komisijas dienesti sagatavoja paskaidrojuma projektu par PVN izmaiņām saistībā ar noteikumiem par telekomunikāciju, apraides un elektronisko pakalpojumu sniegšanas vietu, kuri stāsies spēkā 2015. gadā. Paskaidrojumā īpaša uzmanība pievērsta Īstenošanas regulas (ES) Nr. 1042/2013 noteikumiem, un tas nav juridiski saistošs. Lai apspriestu paskaidrojuma projektu, Komisija 2013. gada novembrī Nīderlandē organizēja Fiscalis darbsemināru dalībvalstīm un uzņēmumu pārstāvjiem. Pēc vērtīgām un sekmīgām diskusijām ar uzņēmumu un dalībvalstu pārstāvjiem, kuras notika minētajā darbseminārā un turpmākās sanāksmēs Briselē, tika pieņemta paskaidrojuma galīgā redakcija. Dokumentu publiskoja[9] 2014. gada aprīlī — krietni pirms jauno noteikumu spēkā stāšanās dienas, lai palīdzētu nodokļu iestādēm un uzņēmumiem pielāgot jaunajai sistēmai to iekšējos procesus, kā arī komercijas un uzņēmējdarbības rīkus. Tiek uzskatīts, ka ir veikti pietiekami pasākumi, lai ieinteresētajām personām sniegtu skaidru priekšstatu par to, kā piemērojamas gaidāmās pārmaiņas, un lai nodrošinātu juridisko noteiktību un mazinātu administratīvo slogu nodokļu administrācijām un uzņēmējiem laika posmā, kas nepieciešams, lai pielāgotos jaunajiem noteikumiem. Kopīgajam darbam pie vienotas izpratnes par jaunajiem noteikumiem par pakalpojumu sniegšanas vietu vajadzētu novērst atšķirīgas piemērojamā tiesiskā regulējuma interpretācijas un ierobežot nodokļu dubultas uzlikšanas risku. 3.3. Jauno noteikumu ieviešanas sekas Līdz 2014. gada 31. decembrim par pakalpojumiem, kurus ES personām, kas nav nodokļa maksātājas, sniedz pakalpojumu sniedzēji, kas veic uzņēmējdarbību ES, nodoklis uzliekams vietā, kur pakalpojuma sniedzējs veic uzņēmējdarbību. No 2015. gada 1. janvāra par visiem telekomunikāciju, apraides un elektroniskajiem pakalpojumiem nodoklis tiks uzlikts vietā, kur piederīgs pakalpojuma saņēmējs (izņemot gadījumus, kad piemērojams noteikums par faktisko lietošanu vai izmantošanu), pat ja pakalpojuma saņēmējs nav nodokļa maksātājs. Tādējādi saistībā ar šādiem pakalpojumiem, kuri sniegti personām, kas nav nodokļa maksātājas, pakalpojumu sniedzējiem no ES un citām valstīm būs jāreģistrējas kā PVN maksātājiem un jāpilda attiecīgās saistības dalībvalstī, kur ir pakalpojumu saņēmēja saimnieciskās darbības pastāvīgā vieta, pastāvīgā adrese vai parastā dzīvesvieta. Tomēr, lai uzņēmējiem nebūtu jāreģistrējas kā PVN maksātājiem katrā dalībvalstī, kurā tie sniedz pakalpojumus personām, kas nav nodokļa maksātājas, un lai vienkāršotu atbilstības nodrošināšanu un atvieglotu uzņēmējdarbību, tiesību aktos paredzēts, ka nodokļa maksātāji var izmantot īpašu režīmu, kura ietvaros tie var tikt identificēti kā PVN maksātāji tikai vienā dalībvalstī un tiem nav jāreģistrējas katrā patēriņa dalībvalstī. Šim īpašajam režīmam izmanto elektronisku saskarni (MOSS), kuras izstrāde uzskatāma par būtisku pavērsienu un arī par svarīgu uzdevumu, kura izpildei bija nepieciešama cieša sadarbība starp Komisiju, dalībvalstīm un uzņēmumu pārstāvjiem. Tāpēc īpaša uzmanība tika pievērsta tam, cik svarīgi laikus sākt gatavoties elektroniskās saskarnes ieviešanai visās dalībvalstīs, lai garantētu labu sistēmas darbību pēc jauno noteikumu stāšanās spēkā. Papildus tam dalībvalstis dažādos forumos tika informētas par nepieciešamību piešķirt šim projektam pietiekamus līdzekļus. 3.4. Atbilstības nodrošināšanas un ieņēmumu iekasēšanas vienkāršošana ar MOSS palīdzību MOSS jābūt pilnībā gatavam izmantošanai līdz ar jauno noteikumu par pakalpojumu sniegšanas vietu stāšanos spēkā 2015. gada 1. janvārī. Taču tirgotāji drīkstēs reģistrēties īpašā režīma izmantošanai jau no 2014. gada 1. oktobra. Kā norādīts Īstenošanas regulas (ES) Nr. 815/2012 preambulā, par MOSS elektroniskās saskarnes tehnisko īstenošanu pamatā ir atbildīgas dalībvalstis. Ņemot vērā ar jaunajiem noteikumiem saistīto atbilstības nodrošināšanas pienākumu, sistēmas savlaicīga ieviešana un efektīva darbība ir ļoti svarīga pakalpojumu sniedzējiem, kas veic darbības dalībvalstīs, kurās tie neveic uzņēmējdarbību. Šā mērķa sasniegšanai Komisija ir konsekventi un savlaicīgi rīkojusies, lai palīdzētu nodrošināt, ka elektroniskā saskarne visās dalībvalstīs tiek izstrādāta vienveidīgi. Programmas “Fiscalis 2013” ietvaros tika organizēti un finansēti divi darbsemināri. Pirmais no tiem bija veltīts MOSS īstenošanai un notika Malmē 2011. gada jūnijā; tajā vienojās par darba uzsākšanu tādu īstenošanas noteikumu sagatavošanai, kuri reglamentē režīma darbību, kā arī deklarāciju un datu apmaiņas standartus. Otrajā darbseminārā, kas notika Kiprā 2013. gada maijā, tika sagatavoti norādījumi par MOSS. MOSS rokasgrāmata, kas paredzēta, lai nodrošinātu labāku izpratni par pārmaiņām, kuras stāsies spēkā 2015. gada janvārī, publicēta Komisijas tīmekļa vietnē[10] 2013. gada beigās. Tajā sniegti praktiski norādījumi par to, kā piemērot ar MOSS saistītos tiesību aktus un specifikācijas. Rokasgrāmatu sagatavoja Komisijas dienesti, lai panāktu atbilstību tiesiskās paļāvības principam un nodrošinātu skaidrību un juridisko noteiktību tām ieinteresētajām personām, uz kurām attiecas jauno noteikumu stāšanās spēkā. Rokasgrāmatu 2013. gada oktobrī apsprieda Administratīvās sadarbības pastāvīgā komiteja (ASPK)[11], un tā nav juridiski saistoša. 3.5. MOSS IT risinājums Komisija koordinē arī MOSS IT risinājuma ieviešanu visās dalībvalstīs. ASPK 2012. gada rudenī pieņēma sistēmas funkcionālās un tehniskās specifikācijas (t. i., precīzus norādījumus par IT sistēmu ieviešanu dalībvalstīs), un kopš tā laika dalībvalstis ir sasniegušas ievērojamu progresu nepieciešamās IT infrastruktūras izstrādē. Kopējā MOSS projekta ietvaros Komisijas dienesti bija atbildīgi par specifikāciju sagatavošanu, sistēmas izstrādi, atbilstības pārbaužu veikšanu, sistēmas nodošanu ekspluatācijā un dalībvalstu veikto pasākumu koordinēšanu. Komisijas darbības lauks attiecās uz kopējo līmeni, bet uzņēmējdarbības procesus noteica katra valsts atsevišķi. Šajā jomā paveikts liels darbs, tostarp organizējot regulārus IT darbseminārus, kuros piedalījās visas dalībvalstis. Turklāt Komisijas IT speciālisti organizēja divpusējas uzraudzības misijas visās dalībvalstīs, lai individuāli novērtētu grūtības, kuras radušās dažos konkrētos gadījumos, un meklētu efektīvus risinājumus. Ir ļoti svarīgi, lai visas dalībvalstis arī turpmāk piešķirtu resursus, kuri nepieciešami, lai šo darbu varētu pabeigt laikā. Mēnešos, kas atlikuši līdz jauno noteikumu spēkā stāšanās dienai, Komisijas IT speciālisti turpinās cieši uzraudzīt projekta norisi katrā dalībvalstī. Ja kādā no dalībvalstīm 2015. gada 1. janvārī elektroniskā sistēma nebūs gatava vai nebūs nodrošināta tās pareiza darbība, pakalpojumu sniedzējiem no šīs dalībvalsts būs saskaņā ar vispārējiem noteikumiem jāturpina reģistrēties un deklarēt PVN visās dalībvalstīs, kurās tie sniedz telekomunikāciju, apraides un elektroniskos pakalpojumus personām, kas nav nodokļa maksātājas. Ņemot vērā gūto pieredzi, rodas jautājums, vai turpmāk fiskālās konsolidācijas laikā ir jēga katrai administrācijai izstrādāt šādu IT sistēmu valsts līmenī, vai tomēr būtu labāk izveidot ES mēroga sistēmu vai vismaz izstrādāt kopīgus moduļus, apvienojot dalībvalstu resursus. 3.6. MOSS revīzija ES tiesību aktos par MOSS noteikts, ka pārbaudes un revīzijas veic patēriņa dalībvalsts, bet ir pieejami vairāki rīki sekmīgākai revīziju koordinēšanai starp dalībvalstīm. Saistībā ar šīm revīzijām var veidoties situācija, kad bez savstarpējas koordinācijas līdz pat 27 dažādas ārvalstu administrācijas (ES uzņēmumiem; uzņēmumiem no citām valstīm — līdz pat 28) veic viena un tā paša uzņēmuma revīziju un tas saņem informācijas pieprasījumus daudzās valodās. Tas ne tikai radītu nesamērīgu administratīvo slogu e-komercijas nozarē, bet arī varētu nelabvēlīgi ietekmēt pašu revīziju efektivitāti un to, cik lielā mērā tiek brīvprātīgi nodrošināta atbilstība (īpaši trešo valstu uzņēmumos). Turklāt, ja netiks īstenota koordinēta pieeja, tiks noslogoti nodokļu administrāciju revīzijas resursi un tas varētu radīt nelabvēlīgu ietekmi uz “revīzijas atdevi” dalībvalstīs. Lai risinātu šos jautājumus, Fiscalis projekta grupa izstrādāja ieteikumu kopumu saistībā ar MOSS revīziju. Minētie ieteikumi tika apspriesti darbseminārā “PVN vienotā mini kontaktpunkta (MOSS) revīzija un kontrole”, kas notika Zviedrijā 2013. gada septembrī. Ieteikumos izvirzīts princips, saskaņā ar kuru identifikācijas dalībvalsts koordinē revīziju veikšanu, neskarot patēriņa dalībvalstu kompetenci nodokļu aprēķināšanā saskaņā ar spēkā esošajiem tiesību aktiem. Projekta grupas ziņojumā ierosināts, ka identifikācijas dalībvalsts — t. i., tā dalībvalsts, kurā uzņēmums veic uzņēmējdarbību vai kuras iestādi tas izvēlējies kā galveno kontaktpunktu, — varētu uzņemties revīzijas un kontroles pienākumus patēriņa dalībvalstu vārdā. Taču, lai gan lielākā daļa dalībvalstu gan augsta līmeņa darba grupā Padomē, gan atbildīgajā komitejā izteica skaidru atbalstu šim darbam, ne visas dalībvalstis ir piekritušas īstenot šos ieteikumus. Komisijas dienesti savā tīmekļa vietnē publicēs uzņēmumiem noderīgus ieteikumus[12] un uzskata, ka visām dalībvalstīm vajadzētu tos piemērot, lai nodrošinātu iespējami lielāku lietderīgumu un mazinātu slogu uzņēmumiem. 3.7. Informēšana un izpratnes veicināšana Svarīga sagatavošanās darba daļa pirms jauno noteikumu par pakalpojumu sniegšanas vietu stāšanās spēkā ir nepieciešamība sniegt uzņēmumiem un valstu nodokļu administrācijām pietiekamu informāciju par gaidāmo pārmaiņu apmēru un ietekmi. Tāpēc Komisija ir nolēmusi izveidot ES tīmekļa portālu par jauno noteikumu īstenošanu. Tas varētu būt pamats plašāka ES PVN jautājumiem veltīta tīmekļa portāla izveidei nākotnē. Tā kā reforma ietekmēs ne tikai Eiropas, bet arī visas pasaules uzņēmumus, MOSS rokasgrāmata un paskaidrojums par jaunajiem noteikumiem par pakalpojumu sniegšanas vietu šajā portālā būs pieejams japāņu, krievu un ķīniešu valodā, kā arī visās ES oficiālajās valodās. Plašāka informācija par konkrētiem dalībvalstu noteikumiem, kas attiecas uz uzņēmumiem, kuri izmanto MOSS, un attiecīgās saites uz valstu tīmekļa vietnēm tiks augšupielādētas šajā ES portālā līdz 2014. gada beigām. Šī informācija atspoguļos pašreizējās konkrētās prasības dalībvalstīs, īpaši attiecībā uz rēķinu sagatavošanas pienākumiem, noteikumiem par lietošanu vai izmantošanu, atsevišķu atbrīvojumu izmantošanu u. c. Jāņem vērā, ka noteikti aspekti valstu tiesību aktos būs arī turpmāk piemērojami saistībā ar MOSS. Tīmekļa portāla mērķis ir vienkāršot to uzņēmumu darbu, kuri darbojas dažādās dalībvalstīs, nodrošinot tiem kopsavilkumu datubāzi, no kuras tie var viegli iegūt informāciju par piemērojamām izpildes saistībām ES valstīs, tādējādi samazinot atbilstības nodrošināšanas izmaksas. Turklāt ir plašāk izvērsts konkrēts komunikācijas plāns, kas paredzēts, lai informētu trešo valstu ieinteresētās personas, uz kurām varētu attiekties jaunie noteikumi par pakalpojumu sniegšanas vietu. Informētības un izpratnes veicināšanai saistībā ar jaunajiem noteikumiem tiek organizētas konferences. Piemēram, tika sniegta prezentācija 2014. gada 17. un 18. aprīlī Tokijā notikušās Ekonomiskās sadarbības un attīstības organizācijas (ESAO) Pasaules foruma par PVN 2. sanāksmes dalībniekiem[13]. 2014. gadā ir paredzēti arī vairāki citi pasākumi, tostarp konferences 15. maijā Luksemburgā, 2. jūnijā Apvienotajā Karalistē, 9. septembrī Polijā un vēlāk septembrī — Amerikas Savienotajās Valstīs. Vēlāk, iespējams, tiks organizēti citi pasākumi. 4. Īstenošanas iespēju novērtējums 4.1. Jauno noteikumu atbilstība vispārējai politikai par pakalpojumu sniegšanas vietu Sešus gadus pēc Direktīvas 2008/8/EK pieņemšanas jaunie noteikumi par telekomunikāciju, apraides un elektronisko pakalpojumu sniegšanas vietu joprojām pilnībā atbilst vispārējai politikai, kas tiek īstenota saistībā ar PVN nākotni. Komisija 2011. gada 6. decembrī pieņēma paziņojumu par PVN nākotni[14], kurā tā izklāstīja tādas pārveidotās PVN sistēmas pamatiezīmes, kas tiks izstrādāta, lai aizstātu pašreizējos pārejas pasākumus, un noteica svarīgākos uzdevumus turpmākajā darbā. Paziņojumā atzīts, ka mērķis izveidot galīgu PVN sistēmu, kas balstīta uz principu par nodokļa uzlikšanu izcelsmes valstī, ir nesasniedzams un tāpēc no tā jāatsakās, tā vietā jāveido sistēma, kas balstās uz alternatīvu principu par nodokļa uzlikšanu galamērķī. Šī jaunā pieeja nozīmē, ka nākotnes PVN sistēmu vajadzētu balstīt uz principu, ka pakalpojumu sniegšanas vieta ir tajā dalībvalstī, kurā šis pakalpojums tiek saņemts, kā to nosaka jaunie noteikumi par telekomunikāciju, apraides un elektronisko pakalpojumu sniegšanas vietu, kuri stāsies spēkā 2015. gada 1. janvārī. Padome izteica atbalstu šim paziņojumam (2012. gada 15. maijā pieņemtajos secinājumos), un tas papildus apliecina, ka Direktīvas 2008/8/EK 5. pantā ietvertais noteikums ne tikai atbilst vispārējai politikai netiešo nodokļu uzlikšanas jomā, bet arī atspoguļo tās galveno nākotnes virzību. To apliecina arī tas, cik lielu nozīmi Komisija ir piešķīrusi savlaicīgai MOSS īstenošanai. Šo prioritāti pilnībā atbalsta arī Padome. Turklāt jāuzsver, ka minētais noteikums pilnībā atbilst politikas virzieniem, kuri pašlaik tiek apspriesti starptautiskā līmenī. Saskaņā ar ESAO principiem par nodokļu uzlikšanu e-komercijā, par kuriem tika panākta vienošanās 1998. gadā Otavā[15], patēriņa nodokļi (piem., PVN) būtu jāuzliek vietā, kur notiek patēriņš. Šie principi ir pamatā pamatnostādnēm par PVN/PPN (preču un pakalpojumu nodoklis) attiecībā uz B2C pakalpojumiem, kuras pašlaik izstrādā EASO. Turklāt galamērķa principa piemērošana veido pamatu digitālās ekonomikas attīstības radīto problēmu ilgtspējīgam risinājumam, jo tādējādi tiek nodrošināti vienlīdzīgi konkurences apstākļi visiem uzņēmumiem, kuri pārdod preces un sniedz pakalpojumus no attāluma. Līdz ar to tas ir saskaņā arī ar nostāju, ko pieņēmusi Komisijas izveidotā augsta līmeņa ekspertu grupa saistībā ar nodokļu uzlikšanu digitālajā ekonomikā, un ar darbu, ko ESAO veic saistībā ar nodokļu bāzes samazināšanu un peļņas novirzīšanu (BEPS). 4.2. Jauno noteikumu efektīva īstenošana no 2015. gada 1. janvāra Ieviešot jaunos noteikumus par telekomunikāciju, apraides un elektronisko pakalpojumu sniegšanas vietu, tiek būtiski mainīti pašreizējie noteikumi attiecībā uz ES PVN sistēmu. Saistībā ar šo pārmaiņu sagatavošanu radušās daudzas juridiskas un tehniskas problēmas. Tomēr, pateicoties daudzajiem pasākumiem, kuri veikti jau vairākus gadus pirms termiņa, un sekmīgajai sadarbībai ar dalībvalstīm un ieinteresētajiem privātā sektora pārstāvjiem, ir radīts pienācīgs regulējums, lai varētu konsekventi, efektīvi un savlaicīgi īstenot jaunos noteikumus. Komisija ir veikusi nepieciešamos pasākumus, lai nodrošinātu, ka ir izveidots pienācīgs tiesiskais regulējums; tā ir sniegusi uzņēmumiem un dalībvalstīm arī praktisku palīdzību un precīzus norādījumus. Komisija ir arī atbalstījusi un uzraudzījusi dalībvalstu darbu saistībā ar elektroniskās saskarnes tehnisko īstenošanu, kuras mērķis ir MOSS sekmīga darbība. Ir veikti papildu pasākumi, lai veicinātu izpratni un informētu ieinteresētās personas, uz kurām attiecas jaunie noteikumi, kā arī lai sniegtu norādījumus par noteikumu netraucētu ieviešanu. Tāpēc Komisija secina, ka no 2015. gada 1. janvāra ir iespējams efektīvi īstenot jaunos noteikumus par tādu telekomunikāciju, apraides un elektronisko pakalpojumu sniegšanas vietu, kuri sniegti personām, kas nav nodokļa maksātājas. Līdz šim datumam un arī pēc jauno noteikumu stāšanās spēkā Komisija turpinās uzraudzīt dalībvalstu progresu saistībā ar MOSS ieviešanu, un sagaidāms, ka tas būtiski veicinās iekšējā tirgus vienkāršāku un efektīvāku darbību. 5. Secinājumi Saistībā ar turpmāko darbu, kas veicams, pirms stājas spēkā jaunie noteikumi par tādu telekomunikāciju, apraides un elektronisko pakalpojumu sniegšanas vietu, kuri sniegti personām, kas nav nodokļa maksātājas, Komisija aicina dalībvalstis uzņemties pilnu atbildību par tehniskajiem sagatavošanās pasākumiem un būt gatavām MOSS ieviešanai. Tā kā Komisija ir laikus īstenojusi visus pasākumus, par kuriem tā ir atbildīga, dalībvalstīm jānodrošina projekta sekmīga pabeigšana un jauno noteikumu efektīva piemērošana no 2015. gada 1. janvāra. Komisija uzskata — lai nodrošinātu sekmīgu pāreju uz jaunajiem noteikumiem, jāievēro praktiska pieeja attiecībā uz pārejas pasākumiem, kurus īstenos dalībvalstis. Šiem pasākumiem jāgarantē atbilstīga nodokļu uzlikšana un jānovērš iespējamais nodokļu dubultas uzlikšanas risks. Šajā saistībā norādījumi, par kuriem gandrīz vienprātīgi vienojās PVN komiteja[16], visām dalībvalstīm būtu jāpieņem kā vēlamais darbības virziens. Turklāt PVN direktīvas 221. pantā noteikts, ka dalībvalstis var uzlikt nodokļa maksātājiem par pienākumu izsniegt rēķinu[17] par preču piegādēm vai pakalpojumu sniegšanu (B2C darījumiem) personām, kas nav nodokļa maksātājas. Taču šāds pienākums var radīt ievērojamu slogu uzņēmumiem, kuri pārdod preces vai pakalpojumus dažādās dalībvalstīs. Lai vēl vairāk vienkāršotu atbilstības nodrošināšanu uzņēmējiem, Komisija uzskata, ka dalībvalstīm nevajadzētu prasīt uzņēmumiem izsniegt rēķinus par B2C darījumiem, uz kuriem attiecas MOSS. Visbeidzot Komisija atzīmē, ka daudzus uzņēmumus ļoti satrauc tas, kā nākotnē varētu tikt risinātas iespējamās atšķirības starp dalībvalstīm saistībā ar nodokļu uzlikšanu par šiem pakalpojumiem: viņi pauž bažas, ka vairākas PVN administrācijas varētu pieprasīt maksāt nodokļus par vienu un to pašu pakalpojumu un ka nav procedūras vai mehānisma domstarpību risināšanai starp dalībvalstīm. Komisija arī pauž bažas par šādas procedūras vai mehānisma neesību. Pašreizējā tiesiskajā regulējumā šādu situāciju risināšanas kārtība nav oficiāli noteikta, un Komisija nav pilnvarota risināt ar nodokļu dubultu uzlikšanu saistītas problēmas. Tādējādi šis jautājums pilnībā ietilpst dalībvalstu kompetencē. Komisija uzskata, ka ir nepieciešams Eiropas līmenī ieviest mehānismu, ar kura palīdzību varētu risināt nodokļu dubultas uzlikšanas gadījumus. Tā kā iepriekš dalībvalstis nav aktīvi atbalstījušas šādas ierosmes, Komisija aicina dalībvalstis izvēlēties viegli pieejamu kontaktpunktu un paziņot kontaktinformāciju Komisijas dienestiem, lai Komisijas tīmekļa vietnē[18] varētu publicēt pilnu sarakstu. Tā varētu būt pirmā vieta, kur meklēt risinājumu tādos nodokļu dubultas uzlikšanas gadījumos, kuri radušies tāpēc, ka valstu nodokļu administrāciju novērtējumi ir atšķirīgi. 6. Ieteikumi turpmākajam darbam Komisija aicina dalībvalstis: · veikt visus attiecīgos pasākumus, lai laikus izveidotu nepieciešamo IT infrastruktūru, · pilnībā īstenot norādes par revīziju, · atturēties no iespējas prasīt rēķina izsniegšanu par B2C darījumiem, uz kuriem attiecas jaunie noteikumi par piegādes vietu, · norādīt viegli pieejamu kontaktpunktu saistībā ar nodokļu dubultas uzlikšanas problēmu risināšanu. [1] Padomes 2006. gada 28. novembra Direktīva 2006/112/EK par kopējo pievienotās vērtības nodokļa sistēmu (“PVN direktīva”, OV L 347, 11.12.2006., 1. lpp.). [2] OV L 44, 20.2.2008., 11. lpp. [3] Padomes 2008. gada 12. februāra Regula (EK) Nr. 143/2008, ar ko groza Regulu (EK) Nr. 1798/2003 par administratīvas sadarbības pasākumu un informācijas apmaiņas ieviešanu saistībā ar noteikumiem par pakalpojumu sniegšanas vietu, īpašajiem režīmiem un pievienotās vērtības nodokļa atmaksāšanu (OV L 44, 20.2.2008., 1. lpp.). Regula (EK) Nr. 1798/2003 ir aizstāta ar Padomes 2010. gada 7. oktobra Regulu (ES) Nr. 904/2010 par administratīvu sadarbību un krāpšanas apkarošanu pievienotās vērtības nodokļa jomā (pārstrādāta versija) (OV L 268, 12.10.2010., 1. lpp.). [4] OV L 290, 20.10.2012., 1. lpp. [5] OV L 284, 26.10.2013., 1. lpp. [6] OV L 294, 14.9.2012., 3. lpp. [7] Padomes 2008. gada 12. februāra Direktīva 2008/9/EK, ar ko nosaka sīki izstrādātus noteikumus Direktīvā 2006/112/EK paredzētajai pievienotās vērtības nodokļa atmaksāšanai nodokļa maksātājiem, kas neveic uzņēmējdarbību attiecīgās valsts teritorijā, bet veic uzņēmējdarbību citā dalībvalstī (OV L 44, 20.2.2008., 23. lpp.). [8] COM(2012)0763 final. [9] Telekomunikāciju, apraides un elektroniskie pakalpojumi — Eiropas Komisija: http://ec.europa.eu/taxation_customs/taxation/vat/how_vat_works/telecom/index_en.htm#explanatory_notes. [10] Telekomunikāciju, apraides un elektroniskie pakalpojumi — Eiropas Komisija: http://ec.europa.eu/taxation_customs/taxation/vat/how_vat_works/telecom/index_en.htm#one_stop. [11] Šī komiteja ir izveidota saskaņā ar Regulas (ES) Nr. 904/2010 58. pantu. [12] Telekomunikāciju, apraides un elektroniskie pakalpojumi — Eiropas Komisija: http://ec.europa.eu/taxation_customs/taxation/vat/how_vat_works/telecom/index_en.htm. [13] http://www.oecd.org/tax/consumption/. [14] Sk. Komisijas paziņojumu Eiropas Parlamentam, Padomei un Eiropas Ekonomikas un sociālo lietu komitejai par PVN nākotni “Ceļā uz vienkāršāku, stabilāku un efektīvāku PVN sistēmu, kas piemērota vienotajam tirgum” (COM(2011)0851 galīgā redakcija). [15] http://www.oecd.org/ctp/consumption/Taxation%20and%20eCommerce%202001.pdf. [16] Sk. PVN komitejas 100. sanāksmes Darba dokumentu Nr. 797 (GALĪGĀ REDAKCIJA): http://ec.europa.eu/taxation_customs/resources/documents/taxation/vat/key_documents/vat_committee/guidelines-vat-committee-meetings_en.pdf. [17] Informāciju par šo rēķinu saturu PVN tiesību aktu izpratnē skatīt PVN direktīvas 226. pantā. [18] http://ec.europa.eu/taxation_customs/taxation/vat/how_vat_works/telecom/index_en.htm.